Илъэс тIощI дэкIауэ…
Франджыр тIэунейрэ футболымкIэ дунейпсо чемпион хъуащ. Япэу ар абы къехъулIащ илъэс тIощI ипэкIэ — 1998 гъэм. Абы щыгъуэм я къэралым щекIуэкIа дунейпсо зэхьэзэхуэм щытекIуа франджы футболистхэм яхэту дыщэ медалыр къыхуагъэфэщауэ щытащ Дешам Дидье. Иджы тренер нэхъыщхьэуи ар хузэфIэкIащ.
Франджыхэм бжыгъэр къызэIуах.
Дунейпсо чемпионхэр наIуэщ.
Мазэм щIигъукIэ (мэкъуауэгъуэм и 14 — бадзэуэгъуэм и 15) Урысей Федерацэм и къалэ пщыкIузым я стадион пщыкIутIым щекIуэкIа футболымкIэ XXI дунейпсо чемпионатыр вэсэпшыхь иухащ. Куэдым шэч къытрахьами, ди къэралым хузэфIэкIащ ар екIурэ ещхьу къызэригъэпэщыну. ФИФА-м и президент Инфантинэ зэрыжиIамкIэ, Урысей Федерацэм щыIар иджыри къэс ирагъэкIуэ- кIа дунейпсо чемпионатхэм я нэхъыфIщ. Уеблэмэ США-м и президент Трампи, нэгъуэщI къэрал инхэм я лIыщхьэхэри абыкIэ къыдэхъуэхъуащ
Зэхьэзэхуэм щIидзэн ипэкIэ абы щытекIуэну хуагъэфэщащ куэдым. Зыкъом хуейт Бразилием и командэ къыхэхар еханэуи дунейпсо чемпион хъууэ адрейхэм хэпщIыкIыу ящхьэщыкIыну. АрщхьэкIэ пентакампионхэр финалым и Iыхьэ плIанэм Бельгием къыщызэтригъэувыIащ. ЩIэхъуэпси щыIэт Германием дыщэ медалхэр зыIэригъэхьэу Бразилием лъэщIыхьэжыным. Ди жагъуэ зэрыхъущи, нэмыцэхэр зыхэта гуп къудейм къыхэкIыфакъым. Дуней псом и футболист нэхъыфIхэу ялъытэ Месси Лионелрэ Роналду Криштианрэ къалэжьт зи пашэ Аргентинэмрэ Португалиемрэ языхэзым япэ увыпIэр яубыду езыхэми, зэи къэмыхъуауэ, дыщэр яIэрыхьэну. АрщхьэкIэ а зы лъагапIэр къаймыхъулIауэ ахэр топджэгум хэкIыжыну къыщIэкIынщ, я ныбжьыр илъэс щэщIым зэрыщIигъуар къэплъытэмэ.
Франджыми чемпионыгъэр ирагъапщэрт. Ар сыт и лъэныкъуэкIи зэщIэгъэу
Iуа, футболист Iэзэхэр зыхэт гуп зэкъуэтт. Зыхэта гупым гугъу щемыхьыщэу бжьыпэр щаубыдами, финалым и 1/8-нэ Iыхьэм къащыпэщIэхуа Аргентинэр ныкъуэкъуэгъу лъэщт. Топ куэдкIэ зэхъуэжри (4:3), Дешам Дидье и гъэсэнхэр адэкIэ кIуэтащ икIи псоми хьэкъ щащIащ лъагапIэ нэхъыщхьэр зэраплъапIэр. Финалым намыгъэсын папщIэ къапэува Уругваймрэ Бельгиемрэ ахэр ефIэкIащ зы топи я гъуэм къыдрамыгъэгъэкIыу.
Хорватхэм ди къэралым къыщызыкъуаха зэфIэкI лъагэр куэдым телъыджэ ящыхъуащ. Пэжщ, абы хэтхэр Европэм и клуб нэхъ лъэщ дыдэхэм щоджэгу икIи дэтхэнэ зыри гъуэзэджэщ. Ахэр къызэщIэгъэуIуэн хуейуэ арати, я тренер нэхъыщхьэ Далич Златкэ фIы дыдэу хузэфIэкIащ. Зыхэта гупым псори щыхагъащIэри, хорватхэм адэкIэ къызэранэкIащ Даниери, Урысей Федерацэри, Инджылызри. Абы щыгъуэми хухаха зэман нэхъыщхьэр зэи яхурикъуакъым икIи тIэунейрэ зэIущIэ нэужь пенальтихэм еуэн хуей хъуащ. Дауи, хорватхэм я къарур а Iуэхугъуэ хьэлъэхэм щIахащ, ауэ ягухэр текIуэныгъэм зэрыхуэпабгъэт.
Телъыджэ куэд къыщыхъу Урысей Федерацэм и губгъуэхэм аргуэру хьэлэмэт гуэр ущыпэплъэ хъунут. КIэух зэIущIэм хьэрхуэрэгъу щызэхуэхъуа Франджымрэ Хорватиемрэ илъэс тIощI ипэкIэ дунейпсо чемпионатхэм езыхэм я лъагапIэ нэхъ ин дыдэхэм щынэсат — япэм дыщэр зыIэригъэхьат, етIуанэм жэзыр лъысат. Абы щыгъуэми хорватхэр финалым зымыгъэкIуар зэхьэзэхуэм и хэгъэрейуэ щыта франджыхэрат. Арати, гурыIуэгъуэт Iуэхум гужьгъэжь зэрыхэлъыр.
Гуп зэIущIэхэм иужькIэ ирагъэкIуэкIа джэгугъуэ псоми къарурэ зэману нэхъыбэ тезыгъэкIуэда Хорватием и командэ къыхэхам хуабжьу жыджэру къыщIидзащ. ПщIэнтэкъым ахэр иужь дыдэ зэпэщIэтыныгъэм хэту фIэкIа. ИкIи арат зэрыщытыр — сыт щыIэн дунейпсо чемпионатым и финалым ущыджэгуным нэхъ дэрэжэгъуэ?!
АрщхьэкIэ хуэм-хуэмурэ франджыхэм тепщэныгъэр яубыдащ. Апхуэдэу щыт пэтми, хэт ищIэнт адэкIэ Iуэхур зэрекIуэкIынур, епщыкIуиянэ дакъикъэм Гризманн штрафной еуа иужькIэ Манджукич топыр и гъуэм димыгъэкIыжатэмэ.
Шэч хэлъкъым — хорватхэм ар удынышхуэ яхуэхъуащ. Абы щхьэкIэ къэмынэу, зызэщIаубыдэжри, яхузэфIэкIащ мыгувэу бжыгъэр зэхуэдэ ящIыжыну. Перишич апхуэдизу лъэщу зэуа топым къезыгъэгъэзэфын щыIэу къыщIэкIынтэкъым.
Зэхьэзэхуэхэм я кIэух зэIущIэхэм куэдрэ къыщыхэжаныкI хабзэкъым. АбыкIэ мыр адрейхэм ефIэкIащ. Аргуэру дакъикъипщI дэкIри, франджыхэр япэ ищащ. Хорватхэм я гъуащхьэхъумэхэм-ящыщ зыр IэкIэ топым зэреIусар судья нэхъыщхьэм имылъэгъуами, видеокIэлъыплъыныгъэм пэрысхэм абы ехьэлIа хъыбарыр напIэзыпIэм къыIэрагъэхьащ. Пенальти. Гризманн ар Iэзэу игъэзэщIащ.
Загъэпсэхуауэ къихьэжри куэд дэмыкIыу наIуэ хъуащ футболымкIэ ХХI дунейпсо чемпионыр хэтми. Погбарэ Мбапперэ зэкIэлъхьэужьу дагъэкIа топитIым упщIэ псори лъэныкъуэ ирагъэзащ. Къэнэжар дакъикъэ тIощIрэ тхурэт икIи 4:1-р зэрытекIуэныгъэм зыми шэч къытрихьэртэкъым.
ТемыпыIэжыр топ зи гъуэм дэзыгъэкIыжа Манджукичт. И напэм тригъахуэртэкъым дунейпсо чемпионатым и финалым апхуэдэу къыхэкIыжыну. Абы и ерыщагъым ехъулIэныгъэ къыхуихьащ — франджыхэм я гъуащхьэтет Ллорис зэрыбэлэрыгъам гу лъитэщ, топыр къыщыдихум и лъакъуэр пэщIигъэувэри, и гъуэм дригъэгъэхьэжащ.
4:2-р кIэух бжыгъэт. Франджым, Хорватием, Урысей Федерацэм, ФИФА-м я президентхэр кърихьэлIауэ, цIыху мин 78-м щIигъу «Лужники» стадионым къащыкIэлъыплъу дунейпсо чемпионхэр наIуэ хъуащ. Мыпхуэдэ зэхьэзэхуэ инхэр зэрекIуэкIрэ иджы етIуанэу франджыхэм я насып къикIащ. Хилъэфакъым хорватхэри — зэи къэмыхъуауэ ахэр финалым щыджэгуащ икIи дыжьын медалхэр яIыгъыу, лIыхъужь пэлъытэу, я хэкум ягъэзэж.
КIэух зэIущIэм и пэ махуэм «ищхъэрэ къалащхьэм» и «Санкт-Петербург» стадионым щызэхэкIащ ещанэ увыпIэр зылъысахэр. Абы ипкъ иткIэ зэIущIат Бельгиемрэ Инджылызымрэ. Джэгур гуащIэ дыдэ хъуауэ пхужыIэнукъым. Сыт щыгъуи зызыгъэпагэ инджылызхэр зэIущIэм хэтащ жэз медалым щIэбэныну зрамыпэсыщэ хуэдэу. Бельгием и Iуэхур нэгъуэщIт — абы щыджэгухэр хуейт зэи къэмыхъуауэ я къэралым дунейпсо чемпионатым и увыпIэ лъагэхэм ящыщ зы къыхуахьыну. ЗэIущIэм и пэщIэдзэмрэ кIэухымрэ топ зырыз я хьэрхуэрэгъухэм щыхудагъэкIри, жэз медалыр зыхуэфащэхэм яхьащ.
Инджылызхэри Iыхьэншэ хъуакъым. Абыхэм я капитан Кейн Гарри гъуащхьауэхэм я зэпеуэм щытекIуащ, мы зэхьэзэхуэм топих щыдигъэкIри, икIи «дыщэ топыр» хуагъэфэщащ.
Арати, футболымкIэ ХХI дунейпсо чемпионатыр ехъулIэныгъэкIэ иухащ. Абы дэрэжэгъуэ ин яритащ цIыху мелардхэм.
Жыласэ Заурбэч.
